  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 22-23 инвожое Удмуртие «Ассоциация финно-угорских народов России» (АФУН) огъяросси мерлыко мынэтлэн кенешезлэн азьвалтэтэзлэн (президиум) ёзчиосыз вуылӥзы. Делегацие Мордовиысь, Комиысь, Марий Элысь, Ханты-Манси автоном округысь — Юграысь огмуртъёс пыриськизы. Со сярысь элькун тӧролэн но кивалтэтлэн пресс-службазы ивортӥз. 22-тӥ инвожое Ижкарын Чеберлыко киужъёсъя йӧскалык центрын «Сохранение и развитие нематериального этнокультурного достояния РФ в УР» темая котырес ӝӧк ортчиз. Ужрадэз АФУН огазеяськонлэн кенешезлэн тӧроез Пётр Тултаев, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Татьяна Ишматова нуизы. Пумиськонэз усьтыку элькун парламентлэн вице-спикерез пусйиз, АФУН-лэсь кенешезлэсь азьвалтэтэзлэсь пукетсэ Ижкарын ортчытон со улосъёсысь, кытын финн-угор калыкъёс уло, йӧскалык лулчеберет ваньбурез утёнъя, анай кылъёсты дышетонэз но соосты вераськонын кутонэз вӧлмытонъя ужэз эскерыны усто луонлык. « Удмуртия нырысетӥосыз пӧлын одӥгез, кытын лулчеберет кылёс сярысь кат дасязы но кутӥзы, ми шумпотӥськомы, со ужпум элькунъёсын гинэ ӧвӧл, быдэс кунын тупатэмын. Ми понна туж кулэ асьме адӟем-чакламъёсмес вераны, мукет улосъёслэн ужзэс но эскерыны » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Пумиськонэ пыриськисьёс йӧскалык лулчеберет кылёсэз утёнъя элькунлэсь ужзэ мукет улосъёсын кутон понна пример карыны ӵектӥзы. Пукетын кубызэн но крезен быдэстэм гуръёс чузъяськизы, дизайнеръёслэн дӥсьёсынызы дефиле ортчиз. 23-тӥ инвожое пумиськон Пичи Пурга ёросысь Баграш-Бигра гуртын радъяськиз. Ёзчиос элькунын йӧскалык лулчеберетъя дышетонэз азинтон сярысь кенешизы. Удмуртиысь дышетонъя но тодосъя министрлэн воштӥсез Ирина Крохина вераз, элькунын анай кылъёсты дышетон урокъёсын, факультативъёсын но ватсам дышетскон улслын ортче. Со пусйиз, кылэз рос-прос дышетон понна арняяз кык час уг тырмы. Анай кылъя дышетӥсьёслы ватсаса уксё тыро, вераз министрлэн воштӥсез. Делегациен йӧскалык книгапоттониын ужпумъёс сярысь кенешыны понна Удмуртиысь кивалтэтлэн тӧроез Ярослав Семёнов пумиськиз. « Удмуртиын 100-лэсь трос калыкъёс тупаса уло. Ми адӟиськомы, удмурт лулчеберет мукет калыкъёслы но тунсыко луэ, соин ик та пумиськонмы эшшо но дуно луэ, малы ке шуоно асьме ужпуммы – лулчеберетэз вуоно выжыосмы понна утьыны » Ярослав Семёнов, Удмуртиысь кивалтэтлэн тӧроез Пукет улсын финн-угор мерлыко огазеяськонъёсын пумиськон ортчиз. Элькун кивалтэт анай кылъёсты утёнлы но кун кылъёслэсь инлыксэс юнматонлы саклык висъя, вераз Удмуртиысь йӧскалык политикая министр Эдуард Петров. Со пусйиз, йӧскалык СМИ-ослы юрттэт сётӥське, удмурт кылын художественной, дышетон, тодос литература поттэ.  